[{"text_idx": "#000000", "text": "Ceidwadwyr: Ffrae pwerau treth incwm"}, {"text_idx": "#000001", "text": "Gall BBC Cymru ddatgelu bod mwy na hanner Aelodau Seneddol meinciau cefn y Ceidwadwyr Cymreig yn lobi\u0308o'r Canghellor i newid ei benderfyniad i ddatganoli rhai pwerau treth incwm i Gymru heb refferendwm."}, {"text_idx": "#000002", "text": "Ysgrifennodd pump aelod Tori\u0308aidd Cymreig, gan gynnwys cyn-ysgrifennydd Cymru a chadeirydd y pwyllgor materion Cymreig, lythyr at George Osborne yn dilyn y cyhoeddiad ar y dreth incwm yn Natganiad yr Hydref - er mwyn ei annog i ailystyried."}, {"text_idx": "#000003", "text": "Maen nhw wedi dweud bod y newid polisi \"yn amharchus i bobl Cymru\" ac \"yn torri ymrwymiad maniffesto clir\"."}, {"text_idx": "#000006", "text": "Eisoes mae'r pump sydd wedi llofnodi'r llythyr, Byron Davies, Chris Davies, David Davies, James Davies a David Jones, wedi cyfarfod a\u0302 Mr Osborne er mwyn mynegi eu gwrthwynebiad i'r cynllun fyddai'n golygu y byddai Llywodraeth Cymru yn cael pwerau'n awtomatig dros werth 10c o'r dreth incwm."}, {"text_idx": "#000007", "text": "Dywedodd un o'r pump: \"Mae hyn yn llinell yn y tywod i lawer ohonon ni\" tra bod un arall wedi dweud y byddai'n \"destun embaras\" pe bai bron i hanner ASau Ceidwadol Cymreig yn pleidleisio yn erbyn y mesur."}, {"text_idx": "#000008", "text": "Yn y llythyr at y Canghellor maen nhw wedi dweud eu bod nhw yn ystod yr ymgyrch etholiadol wedi \"gallu tawelu meddyliau pobl na fyddai'r Cynulliad yn cael pwerau i godi trethi heb ganiata\u0302d pobl Cymru.\""}, {"text_idx": "#000009", "text": "\"Fe fyddai gollwng yr ymrwymiad i gynnal refferendwm yn golygu ein bod ni'n torri ymrwymiad maniffesto clir,\" medden nhw."}, {"text_idx": "#000010", "text": "Roedd maniffesto'r Ceidwadwyr Cymreig ar gyfer yr etholiad cyffredinol y llynedd yn cyfeirio at \"ddisgwyliad y bydd llywodraeth Cymru yn cynnal refferendwm ar bwerau treth incwm.\""}, {"text_idx": "#000011", "text": "Mae'r pump wedi ychwanegu na ddylai pobl yng Nghymru gael eu \"trin yn wahanol yn hyn o beth i bobl yr Alban sydd wedi cael pleidlais uniongyrchol ar y mater o bwerau i amrywio trethi.\""}, {"text_idx": "#000012", "text": "\"Rydym wir yn teimlo y byddai gorfodi pwerau o'r fath heb refferendwm yn amharchus i bobl Cymru,\" medden nhw."}, {"text_idx": "#000013", "text": "Ym mis Rhagfyr, fe ddywedodd Stephen Crabb ei fod yn credu bod y farn gyhoeddus yn \"hyblyg\" ar y mater ond bod yna \"resymau cryf iawn, iawn pam bod angen i ni fwrw ymlaen\" er mwyn gallu cryfhau Cymru a'i heconomi."}, {"text_idx": "#000014", "text": "Mae datganoli treth incwm eisoes wedi achosi rhaniadau o fewn y grw\u0302p Ceidwadwol Cymreig ym Mae Caerdydd a diswyddodd arweinydd y blaid Andrew RT Davies bedwar aelod o'i fainc flaen ym mis Chwefror 2014."}, {"text_idx": "#000015", "text": "Mae Mr Davies wedi addo y byddai'n torri pum ceiniog i'r sawl ar gyflogau uwch ac un geiniog o'r gyfradd sylfaenol yng Nghymru petai e'n llywodraethu."}, {"text_idx": "#000016", "text": "Mae llefarydd ar ran y Ceidwadwyr Cymreig yn y Cynulliad wedi dweud: \"Mae safbwynt y Canghellor a llywodraeth y DU yn glir iawn ar y pwnc yma ac rydyn ni wedi bod yn galw ers talwm ar Lywodraeth Cymru i fod yn fwy atebol am yr arian y maen nhw'n ennill ac yn ei wario.\""}, {"text_idx": "#000017", "text": "Prif StraeonTrawsfynydd: Cyflymder yr A470 yn 'beryg bywyd'Cyhoeddwyd4 awr yn o\u0302l'Rhagorol, anhygoel, rhyfeddol': Cefnogwyr Cymru'n dathluCyhoeddwyd10 awr yn o\u0302l'Amhosib trafod cyfrif ffrind anabl gyda banc dideimlad'Cyhoeddwyd13 awr yn o\u0302l"}, {"text_idx": "#000019", "text": "'Rhagorol, anhygoel, rhyfeddol': Cefnogwyr Cymru'n dathlu"}, {"text_idx": "#000022", "text": "Ateb y Galw: Efa Lois"}, {"text_idx": "#000024", "text": "Ras drwy Kenya yn 'ehangu bywyd'"}, {"text_idx": "#000025", "text": "Ifan Phillips a'i bositifrwydd i'r dyfodol"}, {"text_idx": "#000027", "text": "Siarad am dy ffydd? Haws dweud na gwneud!"}]